Tu madre o la mía i Buffalo kids acomiaden la programació cinematogràfica d’agost de la Terrassa d’Estiu de Burjassot
2025-07-24

Els últims dies del mes d’agost portaran a Burjassot dos noves pel·lícules que es projectaran a la seua Terrassa d’Estiu. L’Auditori de la Casa de Cultura tornarà a obrir les seues portes per a delit de les i els veïns del municipi que podran gaudir, a un preu reduït de 4€, de la projecció de Tu madre o la mía i Buffalo kids.

Les projeccions de la comèdia espanyola Tu madre o la mía seran el dimecres 28 i el dijous 29 d’agost a les 22.15 hores. Paco i Regina es casaran, però no saben que això desfermarà una lluita entre les seues mares per veure qui decidix fins al mínim detall de les noces. Carmen, la mare de Paco, és una experta en el xantatge sentimental per a aconseguir el que vol. Mentres que Catalina, la mare de Regina, és una experta a usar els seus contactes per a pressionar i extorquir a la gent fins que es complisca el seu més mínim capritx. La lluita d’ambdues desferma una batalla de proporcions èpiques, on no quedarà res en peus.

En el cas de Buffalo kids, arribarà a la pantalla de la Terrassa d’Estiu els dies 30 i 31 d’agost i el diumenge 1 de setembre. La pel·lícula narra la història de Tom i Mary, dos germans orfes que desembarquen a Nova York a la fi del segle XIX. Per a reunir-se amb el seu oncle, s’aventuren com a polissons en un tren pel Salvatge Oest on coneixeran a Nick, un nou i extraordinari amic que canviarà les seues vides per sempre. Junts s’embarcaran en un perillós viatge, enfrontant-se a malvats vilans, fent inesperats amics i vivint situacions úniques. També a les 22.15 h.